
Резюме: Докладът изследва социалните фактори и условия, които способстват за възникването на радикални нагласи и терористично поведение в съвременния свят. Процесът на радикализация се анализира не като изолирано престъпно събитие, а като постепенна промяна на индивидуалните ценности и възприятия. В научното експозе са представени ключови социологически и психологически теории и утвърдени модели на етапите на радикализиране. Основен акцент е поставен върху „хранителната среда“ на явленията, водещите до радикализация, а  в заключение са формулирани насоки и препоръки за предотвратяване на радикализацията чрез интеграционни политики и повишаване на медийната и дигиталната грамотност.

Abstract: The report examines the social factors and conditions that contribute to the emergence of radical attitudes and terrorist behavior in the modern world. The process of radicalization is analyzed not as an isolated criminal event, but as a gradual change in individual values ​​and perceptions. The scientific exposition presents key sociological and psychological theories and established models of the stages of radicalization. The main emphasis is placed on the ‘nourishing environment’ of the phenomena leading to radicalization and in conclusion, guidelines and recommendations are formulated for preventing radicalization through integration policies and increasing media and digital literacy.
Keywords: radicalization, extremism, terrorism, relative deprivation, trigger mechanisms

Въведение
От началото на XXI век тероризмът и екстремизмът се утвърдиха като едни от най-сериозните и динамични предизвикателства пред националната и международната сигурност. Съвременните процеси на глобализация, интензивна миграция, социално-икономическа стратификация и бурното развитие на дигиталните комуникации радикално промениха характера на заплахите. За разлика от конвенционалната престъпност, терористичният акт не е изолирано или спонтанно криминално събитие, а крайна фаза на дълбок и продължителен процес на ценностна и идеологическа промяна. За прецизния анализ на явленията е необходимо ясно операционализиране на основните понятия, които са в основата на настоящия анализ. Под радикализация разбираме динамичен процес, при който индивидът или групата постепенно възприемат крайни политически, религиозни или социални възгледи, съпроводени с яростно отхвърляне на алтернативни идеи, демократични норми и ценности. В научната литература ключово значение има разграничаването между когнитивна радикализация (промяна в убежденията и мирогледа) и поведенческа радикализация (преминаване към насилствени действия и тероризъм) [1][2]. Под екстремизъм ще разбираме активното поддържане на крайни позиции, които се намират извън приетия обществен и конституционен консенсус. Екстремизмът отрича правовия ред, правата на човека, демократичния плурализъм и толерантността [3][4]. И накрая, под тероризъм разбираме систематичното използване или заплаха с използване на насилие с цел да се създаде атмосфера на страх и психоза в обществото, да се застави държавата или международна организация да извърши или се въздържи от определени действия, както и да се постигнат конкретни политически, религиозни или идеологически цели [5]. Основната ни теза е, че радикализацията не протича във вакуум, а е комплексен резултат от взаимното влияние между макросоциални структурни условия (предпоставки), микросоциална среда (групова динамика и семеен контекст) и специфични психологически и контекстуални „пускови механизми“.
За изясняване на вътрешните механизми на процеса социологията и психологията предлагат няколко фундаментални концептуални рамки. Сред най-често цитираните и наложилите се в обръщение теории е тази за относителната депривация, разработена от социолозите Тед Гър и Уолтър Рънсиман. Тя поставя акцент върху разминаването между реалните постижения на даден индивид или група и техните ценностни очаквания. Не абсолютната бедност или нищета раждат екстремизма, а субективното усещане за системна несправедливост, дискриминация и структурна лишеност спрямо сравнителна референтна група. Когато хората възприемат, че са лишени от блага, статус, уважение или права, на които смятат, че имат легитимно право, възниква силна фрустрация, която лесно може да се канализира в политически или религиозен радикализъм [6][7]. На второ място, според теорията на Хенри Таджфел и Джон Търнър за социалната идентичност, индивидите изграждат самооценка и социална идентичност въз основа на принадлежността си към определени групи („вътрешна група“). Стремежът към позитивна социална идентичност води до контрастиране и демонизиране на „външните групи“. В контекста на радикализацията, маргинализираният индивид намира в радикалната организация свръх уплътнена идентичност, която му осигурява ясни правила, чувство за превъзходство и колективна защита срещу възприеманите заплахи [8].
Моделът на Арие Круглански за „търсенето на значимост“ (quest for significance) определя радикализацията като реакция на загуба на личностно достойнство, унижение или чувство за безполезност. Процесът се задвижва от три основни компонента. На първо място е потребността, проявяваща се като силно желание за възстановяване на изгубената значимост, уважение и личностно признание. На второ мястото е идеологията, или наличието на радикален разказ (наратив), който посочва виновника за унижението и предлага насилието като единствен легитимен и героичен начин за себеутвърждаване. На трето място идва социалната мрежа, т.е. групата от съмишленици, която потвърждава, валидира и възнаграждава радикалното поведение [9]. В обобщение, радикализацията е динамичен процес с дефинируеми градиенти и фази. В науката и практиката се открояват два основни модела на радикализацията, които ще бъдат представени по-долу.

Модели на радикализация: стълбището на Мохаддам и четириетапният модел на Силбър и Бхат
Един от най-влиятелните концептуални подходи към обяснението на радикализацията е моделът на стълбището на Фатали Мохаддам [10]. Авторът използва метафората на човек, който се изкачва по стълбище в сграда, като с всеки следващ етаж пространството за избор постепенно се стеснява. Основната идея е, че радикализацията не представлява внезапен преход от конвенционално към насилствено поведение, а постепенен процес на стесняване на възприеманите алтернативи за действие. Важно е да се подчертае, че огромното мнозинство от хората, които изпитват несправедливост или социална депривация, никога не достигат до най-високите „етажи“ на стълбището. Моделът следователно описва възможен път към насилието, а не универсална причинно-следствена последователност.
На приземния етаж се намира широкото мнозинство от индивидите, които преживяват различни форми на субективна несправедливост, неудовлетвореност или относителна депривация. Тук се включват хора, които възприемат социалното си положение като несправедливо, чувстват липса на възможности или са неудовлетворени от функционирането на обществото. На първия етаж индивидът започва активно да търси възможности за промяна и възстановяване на усещането за справедливост. Когато официалните механизми за участие, политическо представителство или социална мобилност бъдат възприети като неефективни, затворени или корумпирани, вероятността индивидът да започне да търси алтернативни пътища се увеличава. На втория етаж настъпва важна промяна в начина, по който индивидът интерпретира причините за собственото си положение. Гневът и фрустрацията постепенно се насочват към конкретен външен враг, който се представя като отговорен за преживяваната несправедливост. Сложните социални проблеми се редуцират до опростена причинно-следствена схема, в която определена група, институция или социален субект се превръща в персонификация на заплахата. На третия етаж индивидът постепенно приема радикална морална рамка, която променя оценката му за допустимите средства за действие. Насилието започва да се представя като необходимо, морално оправдано или дори задължително средство за постигане на справедливост. В този момент се извършва своеобразна морална трансформация, при която предишните ограничения върху използването на насилие започват да губят значението си.  На четвъртия етаж индивидът навлиза в затворена радикална група или общност, която предлага силно чувство за принадлежност, идентичност и морална сигурност. Постепенно се засилва дихотомното мислене „ние срещу тях“, а контактите с конвенционалното общество могат да бъдат ограничени или прекъснати. На петия етаж се намират лицата, които вече са преодолели основните морални скрупули срещу отнемането на човешки живот и са готови да участват пряко в терористично насилие. На този етап идеологическата рационализация на насилието е достигнала най-висока степен, а конкретното действие може да включва подготовка, логистика и извършване на терористичен акт. 
Допълваща перспектива предлага четириетапният модел на Мичъл Силбър и Арвин Бхат, разработен в рамките на Нюйоркското полицейско управление и насочен основно към анализа на джихадистката радикализация в западен контекст [11]. За разлика от по-общата метафора на Мохаддам за стълбището, модела на Силбър и Бхат се стреми да проследи по-конкретна последователност от трансформации, започващи от обичайния начин на живот и достигащи до ангажиране с насилствена дейност. Първият етап е пред-радикализацията (Pre-radicalization). Тя представлява изходната позиция, в която индивидът води относително конвенционален живот, но може да притежава или да преживява определени социално-икономически, психологически или лични уязвимости. Вторият етап е самоидентификацията (Self-identification). Тук определена криза или значимо лично преживяване – например загуба на работа, преживяна дискриминация, социална фрустрация или лична трагедия – може да стимулира индивида да търси нови обяснения на собственото си положение. В този процес той започва да изследва религиозни или политически доктрини, включително салафистки и други радикални интерпретации. Третият етап е индоктринацията (Indoctrination). На този етап приемането на радикалната идеология става все по-пълно и систематично. Индивидът постепенно прекъсва или отслабва връзките си с предишното социално обкръжение и се ориентира към група, споделяща същите радикални убеждения. Груповата хомогенност се увеличава, а алтернативните интерпретации на социалната реалност се отхвърлят. Идеологията вече не е просто набор от политически или религиозни убеждения, а се превръща в централен елемент на идентичността. Последният етап е джихадизацията (Jihadization). На този етап индивидът приема, че участието в насилствени действия представлява задължение или легитимна форма на действие. Радикалната идеология се трансформира от система от убеждения в готовност за практическо действие, което може да включва подбор на цели, планиране, логистична подготовка и извършване на атака. Именно тук се осъществява преходът от идеологическа радикализация към насилствен екстремизъм.
Съпоставянето на двата модела показва, че те предлагат допълващи се, а не взаимно изключващи се перспективи. Моделът на Мохаддам поставя по-силен акцент върху социалната несправедливост, субективната депривация и постепенното стесняване на възприеманите възможности за действие, докато Силбър и Бхат проследяват по-конкретно процеса на самоидентификация, идеологическо приемане, групова индоктринация и преминаване към насилствено действие. И двата подхода обаче подчертават, че радикализацията е процес, а не еднократно събитие, и че преходът към терористично насилие включва множество междинни трансформации. От гледна точка на превенцията това има особено значение, тъй като всеки от етапите предоставя потенциални възможности за интервенция. Колкото по-рано бъдат адресирани социалната изолация, чувството за несправедливост, кризите на идентичността и прекъсването на социалните връзки, толкова по-голяма е възможността процесът да бъде прекъснат преди достигането до идеологическо оправдание на насилието.

Социални детерминанти и „хранителна среда“
Процесът на радикализация не се развива във вакуум, а е тясно свързан със специфични социални и структурни условия, които могат да създадат благоприятна среда за възникването, развитието и устойчивостта на радикални нагласи. Тази „хранителна среда“ (breeding ground) включва комплекс от фактори, сред които социалната маргинализация, изключването от основни обществени институции, пространствената сегрегация, ограничените възможности за образование и икономическа реализация, както и влиянието на семейството и малките социални групи. В този контекст радикализацията следва да бъде разглеждана не само като резултат от индивидуални психологически характеристики, но и като процес, формиран от взаимодействието между личния опит и структурната среда, в която индивидът живее. Особено значение имат маргинализацията, социалното изключване и процесите на гетоизация. Неуспешните или непълни интеграционни политики в редица европейски държави допринасят за формирането на географски и социално изолирани общности, в които достъпът до образование, трудовия пазар и други обществени ресурси може да бъде ограничен. В подобни капсулирани градски пространства част от младежите от второ и трето поколение имигранти могат да преживяват своеобразно „двойно отчуждение“ – от една страна, те не се чувстват напълно приети от приемащото общество, а от друга, не поддържат непременно дълбока връзка с културната среда на своите родители. Получава се своеобразен социокултурен вакуум, в който традиционните механизми на принадлежност и идентификация отслабват. Именно в такава среда радикалните движения могат да предложат алтернативна идентичност, чувство за принадлежност, ясна система от ценности и усещане за смисъл и мисия. Следователно значението на гетоизацията не се изчерпва с пространствената концентрация на социални проблеми, а се проявява и чрез начина, по който тя влияе върху възможностите на индивидите да изграждат позитивна социална идентичност и устойчиви връзки с обществото. Важен аспект на тази среда представлява образователният и икономическият профил на потенциално радикализиращите се индивиди. Академичните изследвания убедително опровергават опростенческото разбиране, че терористите и екстремистите са непременно необразовани и икономически маргинализирани лица. Сред участниците в редица терористични организации и извършителите на мащабни атентати се срещат лица с висше образование, професионална квалификация и технически умения. Поради това самата липса на образование не може да бъде определена като универсален рисков фактор. По-значим може да се окаже структурният дисбаланс между образователните и професионалните очаквания на индивида и реалните възможности за тяхното реализиране. Когато високата квалификация не води до съответстващ социален статус, професионална реализация или икономическа сигурност, може да възникне фрустрация на високите очаквания. Тази фрустрация сама по себе си не води автоматично до радикализация, но при определени условия може да засили чувството за несправедливост, относителна депривация и отчуждение. Съществено значение имат и семейството и малките социални групи, които представляват непосредствената социална среда на индивида. Тяхната роля е двойствена. От една страна, стабилните семейни отношения, социалната подкрепа и чувството за принадлежност могат да действат като важни защитни фактори, намалявайки уязвимостта към радикални послания. От друга страна, дисфункционалната семейна среда, конфликтите, социалната изолация или наличието на вече радикализиран член на семейството могат да улеснят процеса. Подобна динамика се наблюдава и при приятелските мрежи и групите от връстници. Радикализацията нерядко се развива в рамките на съществуващи социални отношения – между приятели, роднини, съученици или други близки групи. Натискът от връстниците, стремежът към солидарност и лоялност и постепенното приемане на груповите норми могат да превърнат радикалните възгледи от индивидуално убеждение в споделена групова идентичност. 
В обобщение, социалните детерминанти на радикализацията следва да се разглеждат като взаимосвързана система от структурни и непосредствени социални фактори, а не като набор от самостоятелни причинители. Маргинализацията, социалното изключване, неудовлетворените социално-икономически очаквания, отслабените семейни връзки, влиянието на групите от връстници могат да увеличат уязвимостта към радикални идеологии, но нито един от тях сам по себе си не представлява достатъчно условие за радикализация. По-скоро решаващо значение има тяхното съчетаване с индивидуални преживявания, кризисни ситуации, социални мрежи и достъп до идеологически наративи. Именно тази комбинация превръща определени социални пространства в „хранителна среда“, в която радикализацията може да се развие и да придобие устойчив характер.

Радикализация, социални медии, дезинформация и ехо-камери
В съвременната дигитална среда интернет и социалните медии се превърнаха в значим фактор за трансформацията на механизмите, чрез които екстремистките движения разпространяват идеи, изграждат общности и достигат до потенциални симпатизанти. Дигиталните платформи не следва да бъдат разглеждани като самостоятелна причина за радикализацията, но тяхната способност да ускоряват комуникацията, да свързват географски разпръснати индивиди и да улесняват достъпа до идеологическо съдържание ги превръща във важен умножител на въздействието на вече съществуващи социални, политически и психологически фактори. Дигиталната среда позволява на екстремистките актьори да адаптират посланията си към различни аудитории, да създават усещане за принадлежност и да поддържат постоянна комуникация с последователи извън традиционните организационни структури. Особено внимание в този контекст заслужават ехо-камерите и филтърните балони, свързани с начина, по който функционират алгоритмите за препоръчване на съдържание. Платформи като YouTube, Facebook и TikTok използват системи, ориентирани към увеличаване на потребителската ангажираност, което може да насърчава показването на съдържание, сходно с вече проявените интереси и поведенчески модели на потребителя. В определени случаи това може да доведе до постепенно ограничаване на разнообразието от гледни точки и до засилено присъствие на едностранчиво, поляризиращо или сензационно съдържание. Така се формират своеобразни „ехо-камери“, в които определени убеждения постоянно се потвърждават от останалите членове на виртуалната общност. 
Друг ключов механизъм е разпространението на дезинформация и конспиративни теории, които предоставят опростени обяснения на сложни социални и политически процеси. Дезинформационните наративи често използват силно емоционално съдържание и се основават на разделението между „ние“ и „те“, като представят определени групи като заплаха за съществуването, идентичността или сигурността на общността. Конспиративни конструкции като теорията за „Голямото заместване“ или различни версии на представата за скрити световни елити интерпретират обществената реалност като резултат от умишлен заговор и създават усещане за непосредствена и всеобхватна криза. Този тип наративи са особено значими за процесите на радикализация, тъй като предлагат не само обяснение на случващото се, но и конкретна морална рамка, която разделя жертвите от предполагаемите извършители и „защитниците“ от „враговете. Особено характерна за дигиталната радикализация е и меметичната пропаганда и символната радикализация. Съвременните екстремистки движения, особено когато се стремят към достигане до младежки аудитории, все по-често използват хумор, ирония, визуални миймове, кратки видеа и елементи на геймификация. Този комуникационен стил има важно социално-психологическо значение, тъй като позволява радикалното послание да бъде представено в привидно неангажираща или развлекателна форма. По този начин се размиват границите между хумора, политическата провокация и откровената екстремистка пропаганда. Меметичната комуникация има значение и поради способността си да намалява психологическата дистанция спрямо насилието и да нормализира определени радикални символи и идеи. Първоначалното взаимодействие с подобно съдържание може да започне като любопитство или участие в онлайн хумористична общност, без непременно да предполага приемане на екстремистка идеология. Постепенното повторение на едни и същи символи, стереотипи и наративи обаче може да допринесе за десенсибилизация и промяна в границите на приемливото. В този смисъл мемовете могат да функционират като своеобразна „входна точка“ към радикални субкултури, като улесняват първоначалното включване и изграждането на чувство за принадлежност, след което по-сериозни идеологически послания могат да бъдат представени като естествено продължение на вече съществуващата групова идентичност.

Рискови фактори и специфики в българския контекст
Българският контекст притежава редица специфични характеристики, които не позволяват механичното пренасяне на модели за радикализация, разработени въз основа на опита на Западна Европа и САЩ. В исторически и социален план страната се характеризира с продължително съжителство между различни религиозни и етнокултурни общности, което представлява важен ресурс за обществена устойчивост. В частност традиционният български ислям в значителна степен е интегриран в местния социален и културен контекст. Тази исторически формирана среда може да функционира като фактор, ограничаващ възприемането на транснационални радикални интерпретации, макар че не следва да се приема като абсолютна или непроменлива бариера срещу процесите на радикализация. Наред с тези защитни характеристики съществуват и социално-икономически уязвимости, които могат да създават условия за развитие на радикални нагласи. Изолирани общности, характеризиращи се с висока степен на икономическа депривация, ограничен достъп до образование и заетост и ниска социална мобилност, могат да бъдат по-уязвими към различни форми на външно влияние. Тези фактори не представляват автоматичен механизъм на радикализация, но могат да улеснят процеси на социално отчуждение, относителна депривация и търсене на алтернативни източници на принадлежност и социален статус. Друг значим фактор е дигиталната дезинформация и политическата поляризация. Българското информационно пространство е подложено на интензивно разпространение на поляризиращо съдържание, конспиративни наративи и език на омразата, включително насочена към малцинствени и имигрантски групи. В подобна среда дигиталните платформи допринасят за усилването на съществуващи социални разделения и до ерозиране на институционалното доверие. 

Заключение и препоръки за превенция
Анализът показва, че радикализацията и тероризмът не следва да бъдат разглеждани единствено като проблеми на сигурността или като резултат от индивидуални патологични характеристики. Поради това ефективното противодействие изисква преход от преобладаващо реактивен модел, основан върху силови и правоохранителни инструменти, към комплексна система за превенция, ранна интервенция и изграждане на обществена устойчивост. Сигурността остава необходим компонент на тази система, но тя трябва да бъде допълнена от социални, образователни, икономически и информационни политики. На първо място, необходимо е развитие на системи за ранна превенция, насочени към идентифициране на рискови процеси в училищата и на ниво локални общности. Подобни програми не следва да се основават на стереотипи или на принадлежността към определена етническа, религиозна или социална група, а на комплексна оценка на конкретни поведенчески и социални индикатори.  На второ място, медийната грамотност и развитието на критическо мислене следва да се превърнат в съществен компонент на превенцията. Способността на гражданите да разпознават дезинформация, манипулативни наративи, конспиративни твърдения и реч на омразата намалява вероятността от некритично приемане на радикално съдържание. Трето, необходима е последователна политика за социална интеграция и намаляване на структурните неравенства. Накрая, ефективната превенция изисква многосекторно сътрудничество между правоохранителните органи, научната общност, образователните институции, гражданския сектор и социалните служби. Радикализацията е комплексен процес, който не може да бъде адекватно разбран или предотвратен от една институция или професионална общност. В този смисъл устойчивата превенция не се изчерпва с предотвратяването на конкретен терористичен акт, а включва изграждането на социална среда, която намалява уязвимостта към радикализация и укрепва способността на общностите да реагират на екстремистки идеологии без да възпроизвеждат самите механизми на изключване и поляризация, които могат да ги подхранват.

